Benito Agirre tänav

Benito Agirre tänav (ka Benito-Agirre tänav või Agirre tänav) on 475 m pikkune tänav Mustvee linnas Jõgeva maakonnas. Tänav sai nime Hispaania baski lenduri Benito Aguirre (õige nimega Inazio Agirregoikoa) järgi, kes suri Teises maailmasõjas Mustvee lähedal. Benito Agirre tänav kulgeb põhjast lõunasse üldjoones paralleelselt Peipsi rannaga, kuid asub sellest eemal. See algab Tartu maanteelt, paremalt ristub sellega Toominga tänav, seejärel kulgeb põiki üle Jõe tänava (mis on ainsana Benito Agirre suhtes peatee) ning Õnne tänava, siis ristub sellega paremalt Lille tänav ja lõpus (samuti paremalt) Metsa tänav. Kokku jääb Benito Agirre tänava äärde 16 maja, peamiselt kahekorruselised viilkatustega eramajad suurte aedadega, milles on kasvuhooned ja mida mõnes kohas eraldab tänavast hekk. Tänava alguses on ka paar kortermaja. Algusosa eraldab ülejäänud tänavast sild, mis paikneb Toominga tänava ristmiku ja Tartu maantee vahel ning viib üle Mustvee jõe. Benito Agirre tänava ja Tartu maantee ristmikule jäävas hoones Tartu maantee 38 tegutseb sihtasutus Mustvee Tervis, tänava vastas üle Tartu maantee seisab Mustvee luteri kirik. Aadressil Benito Agirre 5 tegutseb Mustvee Betaania kogudus. Tänav on täies pikkuses asfalteeritud. Benito Agirre tänava kõigi majade sihtnumber on 49603. Ettepaneku anda seni nimetule tänavale Agirre nimi tegi Mustvee 2. keskkooli õppealajuhataja Igor Anissimov 23. aprillil 1965. aastal Mustvee linnalehes Meie Kodu ilmunud artiklis "Sa ei ole unustatud, Benito Agirre!". 2010. aastal tekkis Benito Agirre tänaval Mustvee jõe üleujutuse tõttu õlireostus, mis pärines vanast maa-alusest vedelkütuse mahutist kaldaalal ja ähvardas jõuda Peipsi järve. Reostuse likvideerimise käigus vedasid Mustvee ja Tartu päästjad ära umbes 5 tonni kütteõliga segunenud vett, absorbendi abil koguti 500 liitrit küttejääke ning mahutist pumbati õlitõrjekonteinerisse ümber 500 liitrit kütust. 2011. aastal kavandas projekteerimisbüroo Maa ja Vesi AS Mustvee linna üldplaneeringus Mustveesse muuhulgas golfiväljaku ja vabaõhuürituste pargi, mille peasissepääs avaneks Benito Agirre tänavale. 1923. aastal Eibari linnas sündinud Benito Aguirre sõdis Teises maailmasõjas Nõukogude poolel. 9. märtsil 1944 oli Gdovi (Oudova) lennuväebaasist startinud Aguirre sunnitud Saksa seniitkahurite tabamuse tõttu tegema hädamaandumise Mustvee lähedal Peipsi järvel. Pärast maandumist tekkis tal tulevahetus Omakaitse liikmetega. Et vältida kinnivõtmist, lasi Aguirre end maha. Kohalikud inimesed matsid ta linna kalmistule. Kui 1973. aastal rajati Mustveesse vennaskalmistu, maeti Agirre sinna ümber, tänapäeval hooldab hauda Mustvee linna kommunaalosakond. Ajaloolase Kaupo Deemanti arvates võis Aguirre osaleda samal päeval toimunud Tallinna pommitamises või luurata Mustvee sadamat, ehkki kindlalt see teada ei ole. Deemant oletas, et just Aguirre allatulistamise tõttu võis Mustvee jääda pommitamata. Seepärast pidas Deemant ka tänava nimetamist Aguirre järgi kohatuks. Algselt kandis Mustvee tänav venekeelset nime, selle translitereerimisel saadi praegu tänavasiltidel seisev nimekuju "Benito Agirre". Samuti tuleneb vene keelest mõnel pool levinud nimekuju "Benito Ignassio Agirre", ehkki lenduri hispaaniapärane nimi olnuks Benito Ignacio Aguirre. 2002. aastal pöördus Eesti Keele Instituudis kohanimekorraldusega tegelev keeleteadlane Peeter Päll oma baskimaise tuttava Luistxo Fernandeze poole kahtlusega, et tegemist võis olla rahvuslikult päritolult mitte hispaanlase, vaid hoopis baskiga. Selgus, et lenduri korrektne emakeelne nimi oli Inazio Agirregoikoa, hispaaniapäraselt Ignacio Agirregoicoa Benito – sealjuures oli Benito mitte eesnimi, vaid teine perekonnanimi. Pälli ärgitusel kirjutas nimeprobleemist samal aastal ajalehes Eesti Ekspress ka ajakirjanik Juhani Püttsepp, kes soovitas tänava Agirre õige nimekuju järgi Inazio Agirregoikoa tänavaks ümber nimetada. 2019. aastaks ei olnud tänavat siiski ümber nimetatud. Vene-Ukraina sõja kontekstis ja 2023. aasta valimiste eel tõstatasid mitmed poliitikud 2022. aasta sügisel küsimuse Nõukogude sõjaväelaste järgi pandid kohanimede muutmisest. Sellega seoses küsis kohanimenõukogu rahvusarhiivilt seitsme tänavanime, sh Benito Agirre tänava kohta hinnangut, "kas need isikud olid seotud Eesti riigi või rahva suhtes vaenuliku tegevusega, mistõttu on kohanimed sobimatud Eesti aja- ja kultuurilooga". Vastuseks koostatud õiendis kirjutati muuhulgas: "Ajaloolase Kaupo Deemanti arvates võis Aguirre osaleda Tallinna pommitamises või luurata Mustvee sadamat, ehkki kindlalt see teada ei ole. Deemant oletas, et just Aguirre allatulistamise tõttu võis Mustvee jääda pommitamata. Seepärast pidas Deemant ka tänava nimetamist Aguirre järgi kohatuks. Tänavat Mustvees on varem soovitud ümber nimetada Kiriku (kirikutorn paistab), Jõe (tänav läheb üle oja) ja Silla (üle oja viib sild) tänavaks." 2022. aasta novembri seisuga ei ole ümbernimetamist veel lõplikult otsustatud ei valitsuses ega omavalitsuses. Hispaania saatkond pakkus nime valikuvariandina välja ka "Hispaania lenduri tänav". 2024. aastal määras regionaalminister Madis Kallas tänava uueks nimeks Silla. Samas on väidetud, et tänaval asuvat silda olla ajalooliselt nimetatud ka "punaseks sillaks", mille tõttu häirivat inimesi samuti Silla täna nimetus. otsing Eesti Posti sihtnumbrite andmebaasis (vaadatud 1. novembril 2012) Päring kohanimede andmebaasist KNAB (vaadatud 1. novembril 2012) Mustvee tänavad Eesti riiklikus teeregistris (vaadatud 5. aprillil 2019) Püttsepp, Juhani "Eestit ühendab Hispaaniaga väike Benito Agirre tänav" Postimees, 22. november 1999 (vaadatud 1. novembril 2012) Google Mapsi otsing (vaadatud 1. novembril 2012) "Mustvee linna ettevõtted" Mustvee linna kodulehel (vaadatud 1. novembril 2012) "Sa ei ole unustatud, Benito Agirre!" Meie Kodu, 23. aprill 1965, lk 1 "FOTOD: Üleujutus pani Mustvees õli lekkima" Delfi, 7. aprill 2010 "Mustvees lekkis maa-alune vedelkütuse mahuti" Õhtuleht, 7. aprill 2010 Tuuli Aug "Mustvees tekitas üleujutus keemiareostuse ohu" EPL, 7. aprill 2010 Projekteerimisbüroo Maa ja Vesi AS "Mustvee linna üldplaneering" Tallinn 2011, Mustvee linna kodulehel (vaadatud 1. novembril 2012) "A Basque Pilot in Estonia: Benito Agirre, the pilot that never was" Eusko Blog: Ingeleraz, 15. oktoober 2002 (vaadatud 1. novembril 2012) Kaupo Deemant "Kohatu ülistuslaul" Postimees, 29.11.1999 (vastukaja Juhani Püttsepa artiklile 1999. aastast) https://web.archive.org/web/20180129005010/http://permalink.gmane.org/gmane.culture.language.basque.eibartarrak/6087 (vaadatud 1. novembril 2012) Püttsepp, Juhani "Inazio Agirregoikoa tänav, Mustvee" Eesti Ekspress, 10. oktoober 2002, lk A37 "Huvitavad tänavanimed: Eestis asub tänav, mis on pühendatud hispaania noormehele"[alaline kõdulink] Delfi/Jõgeva Linna Leht, 24. juuli 2012 (vaadatud 1. novembril 2012) "Rahvusarhiiv peab punaarmeelaste tänavanimesid kohatuks", ERR, 24.11.2022 (vaadatud 26.11.2022) "Mustvee tahab oma tänavanime asjus Hispaania kuningriigiga nõu pidada" ERR, 12. märts 2024 "Regionaalminister määrab Mustvee Benito Agirre tänavale uue nime" ERR, 26. veebruar 2024 "Sa ei ole unustatud, Benito Agirre!" Meie Kodu, 23. aprill 1965, lk 1 "Españoles en la II. Guerra Mundial, El Frente del Este" (editorea, Ricardo Recio Cardona) Madrid, 1999 (ISBN 84-930581-0-6; hispaania keeles) "Peipsist leitud hävitaja piloot oli hispaanlane" EPL/BNS, 11. november 1996 Juhani Püttsepp "Eestit ühendab Hispaaniaga väike Benito Agirre tänav" Postimees, 22. november 1999 Kaupo Deemant "Kohatu ülistuslaul" Postimees, 29.11.1999 (vastukaja Juhani Püttsepa artiklile 1999. aastast) Juhani Püttsepp "Inazio Agirregoikoa tänav, Mustvee" Eesti Ekspress, 10. oktoober 2002, lk A37 (tasuline ligipääs) Luistxo Fernandez "Benito Agirre, existitu ez zen pilotua?" Sustatu.com, 14. oktoober 2002 (baski keeles) "A Basque Pilot in Estonia: Benito Agirre, the pilot that never was" Eusko Blog: Ingeleraz, 15. oktoober 2002 (inglise keeles) "Huvitavad tänavanimed: Eestis asub tänav, mis on pühendatud hispaania noormehele" Delfi/Jõgeva Linna Leht, 24. juuli 2012